
Proiect

PARLAMENTUL REPUBLICII MOLDOVA

LEGE

pentru ratificarea Protocolului adiţional la Convenţia

contra dopajului


Parlamentul adoptă prezenta lege organică.


Art.1. – Se ratifică Protocolul adiţional la Convenţia contra dopajului, adoptat la Varşovia la 12 septembrie 2002, cu următoarea declaraţie:


„Pînă la restabilirea deplină a integrităţii teritoriale a Republicii Moldova,  prevederile Protocolului se aplică doar pe teritoriul controlat efectiv de autorităţile Republicii Moldova”.


Art.2. – Guvernul va întreprinde măsurile necesare în vederea realizării prevederilor Protocolului menţionat.


Art.3. – Ministerul Afacerilor Externe şi Integrării Europene va pregăti şi va asigura remiterea instrumentului de ratificare depozitarului Protocolului menţionat.


Preşedintele Parlamentului

Argumentarea 

 necesităţii ratificării Protocolului adiţional la Convenţia contra dopajului, adoptat la Varşovia la 12 septembrie 2002 

Informaţii generale: Promovarea sportului, precum şi a beneficiului acestuia  pentru sănătatea populaţiei este foarte importantă, deoarece contribuie la fortificarea sănătăţii, a bunăstării şi calităţii vieţii într-o societate modernă. În acelaşi timp, folosirea dopajului în sport reprezintă un real pericol pentru sănătate şi prejudiciază valorile etice şi educative ale sportului, în condiţiile de creştere continuă a folosirii produselor şi metodelor de dopaj în rândul sportivilor.       

Protocolul adiţional la Convenţia contra dopajului are menirea de a eficientiza şi consolida aplicarea prevederilor Convenţiei contra dopajului. Protocolul susmenţionat stipulează în mod special recunoaşterea reciprocă a controalelor doping efectuate de organizaţiile sportive competente ale Statelor-părţi la Convenţia contra dopajului. Protocolul în cauză reprezintă un instrument eficace de supraveghere a aplicării prevederilor Convenţiei contra dopajului. 

La 20 februarie 2008, la Strasbourg, dl Andrei Neguţa, Reprezentant Permanent al Republicii Moldova pe lîngă Consiliul Europei, în baza deplinelor puteri eliberate prin Decretul Preşedintelui Republicii Moldova nr. 1483-IV din 23.01.2008, a semnat Protocolul adiţional la Convenţia contra dopajului,  în numele Republicii Moldova.

Aspectul politic: Ratificarea Protocolului la Convenţia contra dopajului reprezintă o continuitate a acţiunilor întreprinse de către Republica Moldova în vederea garantării drepturilor omului în diverse sfere de activitate şi va facilita dezvoltarea relaţiilor de cooperare cu ţările membre ale Consiliului Europei. Ratificarea actului internaţional menţionat este absolut indispensabilă unei implementări eficiente a Convenţiei contra dopajului.

Aspectul normativ: Protocolul în cauză este compatibil cu instrumentele internaţionale la care Republica Moldova este parte şi nu implică adoptarea unor legi sau acte normative noi, şi nici modificarea legislaţiei în vigoare. 

Aspectul organizatoric: Ratificarea Protocolului adiţional la Convenţia contra dopajului implică organizarea controalelor doping, care pot fi suplimentare celor aplicate în virtutea unui acord bilateral anterior sau a altui acord specific (art. 1, p.2). 

Aspectul economic: Ratificarea Protocolului adiţional la Convenţia contra dopajului va contribui la îmbunătăţirea indicatorilor de sănătate a populaţiei şi indirect la ridicarea nivelului socio-economic al întregii ţări. 

Aspectul financiar: Ratificarea Protocolului adiţional la Convenţia contra dopajului nu presupune alocarea de fonduri speciale.
Aspectul temporar: Protocolul la Convenţia contra dopajului va intra în vigoare în prima zi a lunii care urmează expirării unui termen de trei luni de la data depunerii instrumentului de ratificare la Secretariatul General al Consiliului Europei.

În contextul celor menţionate mai sus, Ministerul Sănătăţii se pronunţă pentru ratificarea Protocolului adiţional la Convenţia contra dopajului. 







Ministru                                                                          Larisa CATRINICI

PROTOCOL ADIŢIONAL LA CONVENŢIA CONTRA DOPAJULUI

Varşovia, 12.IX.2002

Statele – Părţi la prezentul Protocol la Convenţia contra dopajului (ETS Nr. 135) semnată la Strasbourg, la data de 16 noiembrie 1989 (numită în continuare „Convenţia”)
Considerînd că acordul general asupra recunoaşterii reciproce a controalelor anti-doping la care se face referire în Articolele 4.3.d si 7.3.b din Convenţie va spori eficienţa acestor controale prin contribuţia la armonizarea, transparenţa şi eficienţa acordurilor doping existente şi viitoare, bilaterale sau multilaterale, încheiate în acest domeniu şi prin asigurarea autorităţii necesare pentru astfel de controale în absenţa oricărui acord în această privinţă,
Dorind să intensifice şi să consolideze aplicarea prevederilor Convenţiei,
Au convenit asupra celor ce urmează:

Articolul 1 – Recunoaşterea reciprocă a controalelor doping

1. Având în vedere prevederile Articolelor 3.2, 4.3.d şi 7.3.b din Convenţie, Părţile vor recunoaşte reciproc competenţa organizaţiilor sportive sau a organizaţiilor naţionale anti-doping de a efectua controale doping pe teritoriul lor, în conformitate cu reglementările naţionale ale ţării gazdă, asupra sportivilor care provin din alte state – Părţi ale Convenţiei. Rezultatul acestor controale va fi comunicat simultan organizaţiei naţionale anti-doping si federaţiei sportive naţionale a sportivului  respectiv, organizaţiei naţionale anti-doping a ţării gazdă şi federaţiei sportive internaţionale.

2. Părţile vor lua măsurile necesare pentru a efectua asemenea controale, care pot fi suplimentare celor aplicate în virtutea unui acord bilateral anterior sau a altui acord specific. În vederea asigurării conformităţii cu standardele recunoscute la nivel internaţional, organizaţiile sportive sau organizaţiile naţionale anti-doping trebuie să fie certificate cu standardele de calitate ISO pentru controlul doping, recunoscute de către Grupul de Supraveghere stabilit în baza Articolului 10 al Convenţiei.

3. Părţile vor recunoaşte, în mod similar, competenţa Agenţiei Mondiale Anti-Doping (AMAD) şi a altor organizaţii de control doping care funcţionează sub autoritatea sa, de a efectua controale doping în afara competiţiei asupra sportivilor lor, fie pe teritoriul lor, fie în altă parte. Rezultatele acestor teste vor fi comunicate organizaţiei naţionale anti-doping a sportivului respectiv. Orice astfel de controale vor fi efectuate în acord cu organizaţiile sportive la care se face referire în Articolul 4.3.c al Convenţiei, în conformitate cu reglementările în vigoare şi cu prevederile legislaţiei naţionale a ţării gazdă.
Articolul 2 – Consolidarea aplicării Convenţiei

1. Grupul de Supraveghere constituit conform Articolului 10 din Convenţie, va supraveghea aplicarea şi implementarea Convenţiei de către fiecare din statele – Parţi la Convenţie. Supravegherea va fi efectuată de către o echipă de evaluare ai cărei membrii vor fi numiţi în acest scop de către Grupul de Supraveghere. Membrii echipei de evaluare vor fi selectaţi pe baza competenţei recunoscute a acestora în domeniul anti-doping.

2. Echipa de evaluare va examina rapoartele naţionale înaintate anterior de către Părţile interesate şi va efectua vizite la faţa locului, acolo unde este necesar. Pe baza observaţiilor asupra implementării Convenţiei, echipa de evaluare va înainta Grupului de Supraveghere un raport de evaluare conţinînd concluziile şi eventualele recomandări. Rapoartele de evaluare trebuie să fie publice. Partea interesată are dreptul să facă observaţii asupra concluziilor echipei de evaluare, care vor fi incluse în raport.
3. Rapoartele naţionale vor fi pregătite iar vizitele de evaluare se vor desfăşura conform programului adoptat de Grupul de Supraveghere, cu consultarea Părţilor interesate. Părţile vor autoriza vizita echipei de evaluare şi îşi vor asuma răspunderea de a încuraja organismele naţionale relevante să coopereze pe deplin cu aceasta.

4. Procedurile operaţionale pentru evaluări (inclusiv o schemă convenită pentru evaluarea implementării Convenţiei), vizitele şi consecinţele acestora vor fi specificate în regulamentele adoptate de Grupul de Supraveghere.

Articolul 3 – Rezerve

Nu pot fi formulate rezerve la prevederile prezentului Protocol.

Articolul 4 – Exprimarea consimţământului

1. Prezentul Protocol va fi deschis pentru a fi semnat de către Statele membre ale Consiliului Europei şi alte State semnatare sau Părţi ale Convenţiei, care îşi pot exprima consimţământul prin:

a    semnarea fără rezerva ratificării, acceptării sau aprobării, sau

b  semnarea sub rezerva ratificării, acceptării sau aprobării, urmată de ratificare, acceptare sau aprobare.

2. Un stat semnatar al Convenţiei nu poate semna acest Protocol fără rezerva ratificării, acceptării sau aprobării şi nici nu poate depune un instrument de ratificare, acceptare sau aprobare, decât dacă şi-a exprimat anterior sau simultan consimţământul de a fi Parte la Convenţie.
3. Instrumentele de ratificare, acceptare sau aprobare vor fi depuse la Secretarul General al Consiliului Europei.
Articolul 5 – Intrarea în vigoare

1. Prezentul Protocol va intra în vigoare în prima zi a lunii ce urmează expirării perioadei de trei luni după data la care cinci state Părţi ale Convenţiei şi-au exprimat consimţământul de a fi Parte la Protocol în conformitate cu prevederile Articolului 4.

2. Cu privire la orice Stat care îşi exprimă consimţământul ulterior de a fi Parte la Protocol, Protocolul va intra în vigoare în prima zi a lunii care urmează expirării perioadei de trei luni după data semnării sau depunerii instrumentului de ratificare, acceptare sau aprobare.

Articolul 6 – Aderare

1. După deschiderea pentru semnare a prezentului Protocol, orice Stat care va adera la Convenţie, poate adera şi la prezentul Protocol.

2. Aderarea se va face prin depunerea unui instrument de aderare la Secretarul General al Consiliului Europei, care va produce efecte din prima zi a lunii care urmează expirării perioadei de trei luni după data depunerii lui.

Articolul 7 – Aplicarea teritorială

1. Orice Stat poate specifica, la momentul semnării sau al depunerii instrumentului de ratificare, acceptare, aprobare sau aderare, teritoriul sau teritoriile pe care se va aplica prezentul Protocol.

2. Orice Stat poate, la o dată ulterioară, printr-o declaraţie adresată Secretarului General al Consiliului Europei, extinde aplicarea prezentului Protocol pe orice alt teritoriu specificat în declaraţie. În ceea ce priveşte un asemenea teritoriu, Protocolul va intra în vigoare în prima zi a lunii care urmează expirării perioadei de trei luni după data primirii unei astfel de declaraţii de către Secretarul General.

3. Orice declaraţie efectuată conform paragrafelor anterioare, în ceea ce priveşte orice teritoriu menţionat într-o astfel de declaraţie poate fi retrasă printr-o notificare adresată Secretarului General al Consiliului Europei. Orice astfel de retragere va produce efecte din prima zi a lunii care urmează expirării perioadei de trei luni după data primirii notificării de către Secretarul General.
Articolul 8 – Denunţarea

1. Orice Parte poate, în orice moment, denunţa acest Protocol prin intermediul unei notificări adresate Secretarului General al Consiliului Europei.

2. O astfel de denunţare va produce efecte din prima zi a lunii care urmează expirării perioadei de şase luni după data primirii notificării de către Secretarul General.

Articolul 9 – Notificările

Secretarul General al Consiliului Europei va notifica Statele membre ale Consiliului Europei, celelalte State semnatare sau Părţi ale Convenţiei şi orice Stat care a fost invitat să adere la aceasta, despre:

a    orice semnare;

b    depunerea oricărui instrument de ratificare, acceptare, aprobare sau aderare;

c    orice dată a intrării în vigoare a prezentului Protocol, conform Articolelor 5, 6 şi 7;

d    orice denunţare;

e    orice alt act, notificare sau comunicare referitoare la prezentul Protocol.

Drept pentru care, subsemnaţii, fiind împuterniciţi în acest sens, au semnat prezentul Protocol.

Încheiat la Varşovia, la 12 septembrie 2002, în engleză si franceză, ambele texte fiind în egală măsură autentice, într-un singur exemplar, care va fi depus în arhivele Consiliului Europei. Secretarul General al Consiliului Europei va transmite copii certificate fiecărui stat membru al Consiliului Europei, celorlalte state semnatare sau Părţi ale Convenţiei şi oricărui stat invitat să adere la Convenţie.

